Video: ‘Vir die Voëls’-fliek gaan die ‘nostalgiese hartsnare roer’Simoné Nortmann en Neels van Jaarsveld (Foto: Verskaf/Dehan Janse van Rensburg) Die amptelike lokprent van die nuwe Afrikaanse fliek, Vir die Voëls, is onlangs bekendgestel. Dié fliek word vervaardig in samewerking met kykNET Films as deel van Huisgenoot se eeufeesviering vanjaar. Vir die Voëls, wat in die 1970’s afspeel, vertel die ware verhaal van Irma Humpel (Simoné Nortmann), ŉ korrelkop-rabbedoe wat in ŉ trourok voor die kansel beland langs die seun wat haar kleintyd onophoudelik geterg het. Tot kort tevore sou sy haar kop op ŉ blok sit dat onafhanklikheid die enigste vorm van vryheid is, maar intussen het Sampie de Klerk (Francois Jacobs) haar oortuigings op alle vlakke kom uitdaag. Nortmann sê die maak van dié fliek is ŉ belewenis. “Dit is my eerste fliek en dit voel steeds onwerklik. Dit is een van die hoogtepunte van my loopbaan om saam met Quentin Krog en ander ervare veteraan-akteurs te kon werk. Die verhaal is ook hartroerend met universele temas, en ek glo die publiek gaan baie lief raak vir Irma en Sampie.” Simoné Nortmann en Elize Cawood (Foto: Verskaf/Dehan Janse van Rensburg) Francois meen dié fliek gaan kykers ŉ kykie in vervloë jare gee. “Dit was ’n groot voorreg om deel te wees van so ’n groot projek. Dit is nie aldag dat ’n mens die geleentheid kry om jouself in ’n era te bevind waarin jou ouers grootgeword het en daarin te “speel” nie. “Die fliek is ’n moet-kyk, veral omdat dit gemik is op ’n wye gehoor. Dis ’n ongelooflike wipwaentjierit van liefde, seerkry, geluk, teleurstelling en oomblikke van skaterlag,” het hy bygevoeg. Ander akteurs wat in die fliek te sien is, sluit in Elize Cawood, Nicola Hanekom, Neels van Jaarsveld, Drikus Volschenk, Leandry Smith, Liam Bosman, Lara Kinnear, Candice Kruger en Bennie Fourie. Die rolprent begin op 25 November in teaters draai. Vir die Voëls is in samewerking met kykNET Films deur The Film Factory vervaardig.